Twee paroolgangers verbind met roof, verkragtingDie owerhede op die toneel. (Foto: Verskaf) Twee verdagtes, wat verbind word met verskeie sake van roof en verkragting in en om Viljoenskroon in die Vrystaat, is die afgelope week in hegtenis geneem. Albei is tans uit op parool nadat hulle tronkstraf vir onder meer sakeroof uitgedien het. Die eerste verdagte, Molefi Godfrey Kau (37), is tans uit op parool nadat hy tien jaar tronkstraf uitgedien het vir sakeroof. Hy word verbind met ŉ aantal onlangse sakerooftogte in Viljoenskroon. ŉ Taakspan van die polisie het drie ongelisensieerde vuurwapens en ammunisie in sy besit gevind toe hulle hom Maandag in Moakeng in hegtenis geneem het. Hy het Woensdag in die landdroshof in Kroonstad verskyn. Nóg ŉ verdagte (32) is Dinsdag in ŉ nedersetting in Viljoenskroon vasgetrek nadat die polisie selfone, kontant en koopbewyse vir lugtyd in sy woning gevind het. Die verdagte, wie se naam nie bekend is nie, is ook uit op parool. Die polisie het ŉ vuurwapen in sy besit gevind wat verbind kan word met ŉ saak van verkragting. Die vuurwapen is ook moontlik op 13 Augustus uit die polisie se besit gesteel. Albei verdagtes sal verantwoording moet doen vir die oortreding van hul paroolvoorwaardes en sal weer op 6 September in die hof op aanklag van sakeroof verskyn.